ЦIыхухэм я сэбэп зыхэлъхэр япэ идгъэщу
2013 гъэм мэлыжьыхьым и 21-м Урысей Федерацэм япэ дыдэу щагъэлъапIэ къэралпсо махуэшхуэр — ЩIыпIэ унафэр зезыгъакIуэ IэнатIэм и махуэр. Мы махуэшхуэр щагъэлъэпIэнур трагъэхуащ урысей махуэгъэпсым къыхэщ тхыдэ мыхьэнэ зиIэ Iуэхум: 1785 гъэм мэлыжьыхьым и 21-м пащтыхь Екатеринэ ЕтIуанэм къыдигъэкIащ «Урысей империем и сэбэп зыхэлъхэмрэ абы щызекIуэ хуитыныгъэхэмрэ я грамотэр» — Урысейм и къалэхэм IэIэткIэ хах органхэмрэ щIыпIэ унафэр зегъэкIуэным и Iуэху нэхъыщхьэ щхьэхуэхэмрэ къызэзыгъэпэща закон актыр.
Къэбэрдей-Балъкъэр Республикэм щIыпIэ унафэр зезыгъакIуэ и муниципальнэ органхэр нобэ, шэч хэмылъу, ди жылагъуэм социально-экономикэ зэхъуэкIыныгъэхэр щегъэкIуэкIынымкIэ лъабжьэу уващ. КъыщызэрагъэпэщагъащIэ япэ зэманым и гугъуехьхэр къызэринэкIри, КъБР-м щIыпIэ унафэр зегъэкIуэнымкIэ и IэнатIэм хузэфIэкIащ ди цIыхухэм я псэукIэр нэсу егъэфIэкIуэнымкIэ пщIэшхуэрэ зэфIэкIрэ зыбгъэдэлъ органу зыкъигъэлъэгъуэн. Къуажэ, къалэ жылагъуэхэм, къалэ округхэмрэ муниципальнэ районхэмрэ щIыпIэ унафэр зезыгъакIуэ я IэнатIэхэм я нэхъыбапIэкIэ щылажьэр зи IэщIагъэм нэгъэсауэ хуэIэзэ, зи псалъэхэм къэрал властым и дэтхэнэ IэнатIэми пщIэшхуэ щаIэ цIыхухэрщ.
ЩIыпIэ унафэр зезыгъакIуэ IэнатIэм и махуэм «Къэбэрдей-Балъкъэр Республикэм щIыпIэ унафэр зегъэкIуэнымкIэ и совет» ассоциацэм и правленэм и цIэкIэ, сэ къызбгъэдэкIыу мыхьэнэшхуэ зиIэ а къэрал гуфIэгъуэмкIэ муниципальнэ властым и лэжьакIуэ псоми сохъуэхъу.
Шэч лъэпкъ къытезмыхьэу жысIэфынущ си лэжьэгъухэм ящыщ дэтхэнэ зыми езыр зыщыщ жылагъуэми зэрыщыту Къэбэрдей-Балъкъэрми пщIэрэ щIыхьрэ зэрыщиIэр. Фэ гъащIэм тэмэму зэрыхэфщIыкIыр, фи зэфIэкIыр, щIэныгъэр, IэщIагъэр хуэвунэтIащ КъБР-м щIыпIэ унафэр зезыгъакIуэ и IэнатIэм сыт и лъэныкъуэкIи зегъэужьыным.
Фи лэжьыгъэр сыт щыгъуи хуэунэтIауэ щрет цIыхубэм я сэбэп зыхэлъхэр дэгъэкIыным, республикэм зэпIэзэрытыгъэмрэ зэгурыIуэмрэ щыгъэбыдэным.
Си лэжьэгъу псоми политикэ жыджэрагъ яхэлъыну, ирагъажьэ Iуэху псори дэкIыну, ди Къэбэрдей-Балъкъэрыр ефIэкIуэным хуэгъэза мурадхэр къехъулIэну, мамырыгъэ, гуапагъэ, ефIэкIуэныгъэ езыхэми абыхэм я унагъуэхэми яIэну сохъуэхъу.
ПщIэ къыфхуэзыщI,
КъБР-м и Муниципальнэ щIыналъэхэм я советым и правленэм и тхьэмадэ, КъБР-м щыщ Тэрч муниципальнэ районым и администрацэм и Iэтащхьэ Пэнагуэ Максим.
